Rempeyc (film, 2018)
Rempeyc (ing. Rampage) — Midway Games-in eyni adlı videooyun seriyası əsasında Bred Peytonun rejissorluğu ilə çəkilmiş 2018-ci il istehsalı olan bədheybətlər haqqında ABŞ elmi-fantastik filmidir. Filmdə baş rollarda Dueyn Conson, Naomi Harris, Malin Akerman, Ceyk Leysi, Co Manqanyello və Cefri Din Morqan çəkilib. Film, mutasiyaya uğramış digər iki heyvanın Çikaqonu məhv etməsinin qarşısını almaq üçün təcrübə nəticəsində hədsiz dərəcədə qəzəbli bir məxluqa çevrilən albinos qorilla Corc ilə birləşərək komanda yaratmalı olan bir primatoloqun hekayəsindən bəhs edir. Çəkilişlər 2017-ci ilin aprelində Çikaqoda başlayıb. Film ABŞ-də 13 aprel 2018-ci ildə Warner Bros. Pictures tərəfindən 2D, RealD 3D və IMAX formatında buraxılmışdır. Film dünya miqyasında 428 milyon ABŞ dollarından çox gəlir əldə etdi və tamaşaları (xüsusilə Conson və Morqan), hərəkət ardıcıllığı və vizual effektləri ilə, həmçinin ssenarisi, tempi və süjet xəttinə görə tənqidçilərdən qarışıq rəylər almışdır.